CELEX: 62021TN0166
Language: el
Date: 2021-03-29 00:00:00
Title: Υπόθεση T-166/21: Προσφυγή της 29ης Μαρτίου 2021 — Autorità di sistema portuale del Mare Ligure occidentale κ.λπ. κατά Επιτροπής

17.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 189/23
            
         
      Προσφυγή της 29ης Μαρτίου 2021 — Autorità di sistema portuale del Mare Ligure occidentale κ.λπ. κατά Επιτροπής
      (Υπόθεση T-166/21)
      (2021/C 189/26)
      Γλώσσα διαδικασίας: η ιταλική
      
         Διάδικοι
      
      
         Προσφεύγοντες: Autorità di sistema portuale del Mare Ligure occidentale και 15 άλλοι προσφεύγοντες (εκπρόσωποι: F. Munari, I. Perego, G. Roberti, S. Zunarelli, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει τα άρθρα 1, 2, 3 και 4 της αποφάσεως της Επιτροπής·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η προσφυγή στρέφεται κατά της αποφάσεως της Επιτροπής (2020) 8498 final, της 4ης Δεκεμβρίου 2020, σχετικά με την κρατική ενίσχυση SA.38399 2019/C (πρώην 2018/E) την οποία έθεσε σε εφαρμογή η Ιταλία — Φορολογία λιμένων στην Ιταλία.
      Με την απόφαση αυτή χαρακτηρίσθηκε ως κρατική ενίσχυση η απαλλαγή από τον φόρο εισοδήματος εταιριών της οποίας τυγχάνουν οι ιταλικές λιμενικές αρχές.
      Προς στήριξη της προσφυγής τους, οι προσφεύγοντες προβάλλουν τους ακόλουθους λόγους και επιχειρήματα.
      
                  1.
               
               
                  Με τον πρώτο λόγο προβάλλεται ότι η απόφαση είναι εσφαλμένη και αντιβαίνει στο άρθρο 107, παράγραφος 1, ΣΛΕΕ, καθόσον αναφέρει ότι οι λιμενικές αρχές ασκούν οικονομική δραστηριότητα υπό τους όρους που προσδιορίζει η Επιτροπή. Συναφώς, οι προσφεύγοντες υποστηρίζουν ότι η Επιτροπή κακώς θεώρησε ότι μπορούσε να εφαρμόσει τα κριτήρια που διαμορφώθηκαν στην πράξη και στη νομολογία αναφορικά με τους λιμένες άλλων κρατών μελών ή άλλους τύπους υποδομών, παραβιάζοντας συγχρόνως τις γενικές αρχές της ίσης μεταχειρίσεως και της χρηστής διοικήσεως.
               
            
                  2.
               
               
                  Με τον δεύτερο λόγο προβάλλεται ότι η απόφαση είναι επίσης εσφαλμένη και αντιβαίνει στο άρθρο 107, παράγραφος 1, ΣΛΕΕ, καθόσον η Επιτροπή παραμόρφωσε τα μέσα άμυνας που προέβαλε η Ιταλία σχετικά με την ανυπαρξία αγοράς, δεδομένου ότι πρόκειται για έναν τομέα ο οποίος δεν είναι ανοικτός στον ανταγωνισμό κατ’ επιλογή του εθνικού νομοθέτη.
               
            
                  3.
               
               
                  Με τον τρίτο λόγο προβάλλεται ότι η Επιτροπή παρέβη, περαιτέρω, το άρθρο 345 ΣΛΕΕ και τα άρθρα 3, 7 και 121 ΣΛΕΕ, καθώς και ότι παραβίασε διάφορες αρχές του δικαίου της Ένωσης, δεδομένου ότι δεν έλαβε υπόψη το γεγονός ότι η Συνθήκη δεν αποκλείει το δικαίωμα των κρατών μελών να διατηρούν τη δημόσια ιδιοκτησία λιμενικών αγαθών και υποδομών και να αναθέτουν αποκλειστικώς και μόνο ρυθμιστικά και διοικητικά καθήκοντα σε τοπικές ή περιφερειακές αρχές όπως οι λιμενικές αρχές.
               
            
                  4.
               
               
                  Με τον τέταρτο λόγο προβάλλεται ότι η απόφαση είναι εσφαλμένη και αντιβαίνει στο άρθρο 107, παράγραφος 1, ΣΛΕΕ, κατά το μέτρο που:
                  
                              —
                           
                           
                              διαπίστωσε ότι υφίστατο μεταφορά κρατικών πόρων
                           
                        
                              —
                           
                           
                              θεώρησε ότι το καθεστώς φορολογίας των λιμενικών αρχών ήταν επιλεκτικό, και
                           
                        
                              —
                           
                           
                              θεώρησε ότι το καθεστώς φορολογίας των ιταλικών λιμένων ήταν ικανό να νοθεύσει τον ανταγωνισμό και να επηρεάσει το εμπόριο μεταξύ των κρατών μελών.
                           
                        
            
                  5.
               
               
                  Με τον πέμπτο λόγο προβάλλεται ότι η απόφαση πάσχει λόγω παράλειψης διεξαγωγής έρευνας και ελλιπούς αιτιολογίας.